Jackie Christiansen

Jackie Tony Christiansen (født 5. marts 1977) er en dansk atlet som blev Paralympisk mester i kuglestød 2004, 2008 og 2012. Han var tidligere medlem i Esbjerg AF, er nu i Aarhus 1900.

Jackie Christiansen var som 17-årig i gang med en uddannelse som møbelsnedker i Roskilde, da han brækkede et ben under en fodboldkamp. På grund af en lægefejl endte det i koldbrand som gjorde at det venstre underben blev amputeret. Tre år senere tager han med på Dansk Handicap Idræts-Forbunds sportslejr for unge handicappede på La Santa Sport på Lanzarote og her opdager han at han er en talentfuld kuglestøder.

Jackie Christiansen forsøgte at kvalificere sig til de paralympiske lege i Sydney, 2000, men blev hindret i sine forberedelser da han i 1999 blev opereret for en diskusprolaps, og han havde derefter blot et halvt år til at kvalificere sig til de PL 2000. Til de tyske mesterskaber skulle han støde 13 meter, men stødte 12,98 og kom så alligevel med. Han satte med 13,22 personlig rekord i Sydney, det rakte til en sjetteplads.

Jackie Christiansen vandt guld i kuglestød og sølv i diskoskast ved de paralympiske lege i Athen, 2004, i klassen F44/46 . Han vandt også guld i kuglestød ved de paralympiske lege i Beijing, 2008, og satte med et stød på 17,89 (6,25 kg kugle) samtidigt ny verdensrekord i F44-klassen. Ved samme lejlighed vandt han atter sølv i diskoskast efter at han førte det meste af tiden, men måtte se sig slået i sidste kast af amerikaneren Jeremy Campbell. 
Han bar fanen ved det danske holds indmarch på det olympiske stadion i Beijing. 
Christiansen har også vundet tre europamesterskaber: 2003, 2005 og 2012, samt tre verdensmesterskaber: 2002, 2006 og 2011 i Christchurch, New Zealand, hvor han stødte kuglen ud på 17,79 og blev en suveræn vinder. Det var kun 10 centimeter kortere end hans egen verdensrekord. 
Ved de paralympiske lege i London, 2012 vandt han i klassen F42/44 for tredje gang i træk paralympisk guld i kuglestød 
Allerede i sit andet stød præsterede Jackie Christiansen sæsonens bedste stød og satte paralympisk rekord, da kuglen nåede ud på 17,87 meter. Det rakte til en førsteplads på det tidspunkt af konkurrencen, og han holdt føringen konkurrencen ud.
I det sjette og sidste forsøg forbedrede han sit resultat med et stød på 18,16. Guldmedaljen var den første danske medalje ved de paralympiske lege i London. Normalt skulle han også være blandt medaljefavoritterne i diskoskast, men en albueskade i december 2011 tvang ham til udelukkende at fokusere på kuglestød i London.

Jackie Christiansen har verdensrekorden i F44-klassen med 18,38 sat 21. august 2011 i Olomouc, Tjekkiet.

Jackie Christiansen vandt et par uger før rejsen til Beijing sølv på DM (for ikke handicappede) 1988, hvor han stødte 16,70, som er hans bedste resultat med den større 7,26 kg kugle.

Jackie Christiansen trænedes af Eg Gregersen og fra 2011 af Simon Stewart.

Jackie Christiansen er uddannet ortopædist.

Internationale mesterskaber for handicappede

Paralympiske lege 
  2012 Kuglestød 18,16
  2008 Kuglestød 17,89 VR-F44
  2008 Diskoskast 53,69
  2004 Kuglestød 15,74
  2004 Diskoskast 51,90

Verdensmesterskaber 
  2011 Kuglestød 17,79
  2006 Kuglestød 16,27
  2006 Diskoskast 51,71
  2002 Kuglestød 14,69
  2002 Diskoskast 47,26

Europamesterskaber 
  2012 Kuglestød 17,83
  2005 Kuglestød 17,47
  2005 Diskoskast 51,99
  2003 Kuglestød 15,55
  2003 Diskoskast 48,15
  2001 Kuglestød 13,93
  2001 Diskoskast 42,07

Danske mesterskaber for ikke-handicappede 
  2015 Kuglestød 16,27
  2009 Danmarksturneringen (DM for hold))
  2008 Kuglestød 16,70

Personlige rekorder 
 Kuglestød (7,26 kg): 16,70 Østerbro Stadion 2. august 2008
 Kuglestød (6,25 kg): 18,38 Olomouc, Tjekkiet 21. august 2011 Verdensrekord 

 Diskoskast (2 kg): 37,21 NRGi Arena, Aarhus 14 juni 2008
 Diskoskast (1,5 kg): 53,69 Beijing Nationalstadion 15. september 2008

Anerkendelser 
 Hans Just A/S Idrætspris 2002 og 2004
 Gunnar Nu Fonden 2005,
 Keep Living-prisen 2006, som uddeles i samarbejde mellem Dansk Handicap Idrætsforbund og Pressalit Care, og med prisen udnævnes samtidig Årets Handicapudøver.
 Gudmund Schacks Mindelegat 2006

Eksterne henvisninger 
 Statletik.dk – Profil Jackie Christiansen 
 Keep Living Pris 2006 – Pressalit Group A/S
 Talent for kuglestød af Dorthe Christiansen – Handicapidrættens Videnscenter 
 Jackie-Tony Christiansen – Team Össur
 Jackie Tony Christiansen – Dansk Handicap Idræts-Forbund
 CV for Jackie Tony Christiansen 
 Video:Kurt kom forbi Jackie Christiansen – TV2-Østjylland 18. marts 2008

Referencer 

Atleter fra Aarhus 1900
Atleter fra Esbjerg AF
Handicapsportsfolk fra Danmark
Diskoskastere fra Danmark
Kuglestødere fra Danmark
Personer i Kraks Blå Bog